[Foto’s] Bejaarde, wat reis bó chemo kies, sterfFoto: Facebook/ Driving Miss Norma Norma Bauerschmidt (91), die Amerikaanse vrou wat kankerbehandeling geweier het en toe eerder op reis gegaan het, is gister dood. Dié bejaarde vrou van Michigan is in Julie 2015 met servikale kanker gediagnoseer. Met verdere toetse is ŉ groot tumor in haar baarmoeder opgespoor. In daardie stadium was Bauerschmidt se man, Leo, wat ook kanker gehad het, reeds in ŉ hospies op sterwe. Etlike dae ná sy dood moes Bauerschmidt die dokter besoek om oor haar behandeling te gesels. Groot was die dokter se verbasing toe sy behandeling geweier het. Volgens haar seun, Tim, het sy nie kans gesien vir operasies, chemoterapie of bestraling nie. “Dokter, ek is 90 jaar oud, nou vat ek die pad,” was Bauerschmidt se woorde aan haar dokter. Dit was haar begeerte om meer te reis en soveel moontlik te sien terwyl sy kon. Sy was in daardie stadium nog baie sterk en het min pyn gehad. Tim, wat nie kans gesien het om sy ma alleen te laat nie, het hul kampeerbussie gereedgekry en begin reëlings tref vir hul groot avontuur. ŉ Maand later, in Augustus 2015, was Bauerschmidt , haar seun, Tim, sy vrou, Ramie, en hul hond, Ringo, op die pad, reg vir die avontuur wat ongeveer ŉ jaar en ŉ half sou duur. Die gesin het sowat 4 000 km regoor die VSA gereis – van Michigan tot Washington. Bauerschmidt se avonture is op die Facebook-blad “Driving Miss Norma” met sowat 500 000 volgelinge gedeel. Dié merkwaardige vrou het baie nuwe vriende ontmoet tydens haar reis en ook deelgeneem aan verskeie aktiwiteite: van bome plant tot ŉ besoek aan die Elvis-museum en ŉ lugballonvlug. Sy het selfs ŉ boek uitgegee van haar avontuur. Sy was in haar laaste oomblikke saam met haar gesin in hul kampeerbussie. “Die lewe bestaan uit vashou en laat gaan. Vandag moet ons laat gaan,” het haar seun op Facebook geskryf.